กระทรวงมหาดไทย สั่งด่วนผู้ว่าราชการจังหวัดทั่วประเทศ สำรวจการจำหน่ายหน้ากากอนามัยและเจลแอลกอฮอล์ เพื่อป้องกันการกักตุนและขึ้นราคาจำหน่าย
กระทรวงมหาดไทย สั่งด่วนผู้ว่าราชการจังหวัดทั่วประเทศ สำรวจการจำหน่ายหน้ากากอนามัยและเจลแอลกอฮอล์ ป้องกันการกักตุนและขึ้นราคาจำหน่ายนายฉัตรชัย พรหมเลิศ ปลัดกระทรวงมหาดไทย กล่าวว่า จากที่คณะรัฐมนตรีมีมติเห็นชอบกำหนดสินค้าควบคุมเพิ่มเติม ซึ่งกำหนดให้หน้ากากอนามัย รวมทั้งผลิตภัณฑ์ที่มีแอลกอฮอล์เป็นส่วนประกอบเพื่อสุขอนามัยสำหรับมือเป็นสินค้าควบคุมและในปัจจุบันสินค้าดังกล่าวเป็นที่ต้องการของประชาชนเป็นจำนวนมาก ดังนั้นเพื่อเป็นการดูแลป้องกันการกำหนดราคาซื้อ ราคาจำหน่ายหรือการกำหนดเงื่อนไขและวิธีปฏิบัติทางการค้าที่ไม่เป็นธรรม กระทรวงมหาดไทย จึงสั่งการไปยังผู้ว่าราชการจังหวัดทั่วประเทศในฐานะประธานกรรมการส่วนจังหวัดว่าด้วยราคาสินค้าและบริการตามพระราชบัญญัติว่าด้วยราคาสินค้าและบริการ พ.ศ. 2542 ดำเนินการตามอำนาจหน้าที่ รวมทั้งสำรวจสถานที่จำหน่ายหน้ากากอนามัยและเจลแอลกอฮอล์ล้างมือในพื้นที่ ทั้งร้านสะดวกซื้อ ร้านขายของชำ ร้านขายยาและห้างสรรพสินค้า ว่ามีการจำหน่ายเพียงพอและมีราคาเป็นไปตามกลไกตลาดหรือไม่ หากมีการกักตุนหรือขึ้นราคาสินค้าให้ดำเนินการตามกฎหมายอย่างเด็ดขาด นอกจากนี้ ได้สั่งการให้ผู้ว่าราชการจังหวัดบูรณาการความร่วมมือทุกภาคส่วนและหน่วยงานที่เกี่ยวข้องในพื้นที่ ชี้แจงทำความเข้าใจกับประชาชนในการป้องกันและแก้ไขปัญหาการกักตุนและขึ้นราคา และหากมีแหล่งผลิตสินค้าดังกล่าวในพื้นที่ให้ขอความร่วมมือไม่ให้มีการกักตุนหรือขึ้นราคา ทั้งนี้หากพื้นที่ใดมีการร้องเรียน หรือปรากฏเป็นข่าวว่ามีการกักตุนสินค้าดังกล่าวข้างต้นและพบว่าเจ้าหน้าที่ผู้มีส่วนเกี่ยวข้องไม่ปฏิบัติตามหน้าที่ให้ผู้บังคับบัญชาพิจารณาดำเนินการตามควรแก่กรณี และหากประชาชนพบเห็นร้านค้าจำหน่ายหน้ากากอนามัยและเจลแอลกอฮอล์ล้างมือเกินราคา หรือมีการกักตุนสินค้า สามารถร้องเรียนผ่านสายด่วนกรมการค้าภายใน กระทรวงพาณิชย์ หมายเลข 1569